Kommissionens beslutning

af 22. juli 2003

om ændring af beslutning 97/830/EF om ophævelse af beslutning 97/613/EF og fastsættelse af særlige betingelser for importen af pistacienødder og visse afledte produkter med oprindelse i eller hidrørende fra Iran

(meddelt under nummer K(2003) 2603)

(EØS-relevant tekst)

(2003/551/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1,

efter høring af medlemsstaterne, og

ud fra følgende betragtninger:

(1) Ved Kommissionens beslutning 97/830/EF(2), senest ændret ved beslutning 2000/238/EF(3), er der fastsat særlige betingelser for importen af pistacienødder og visse produkter heraf med oprindelse i eller afsendt fra Iran.

(2) I beslutning 97/830/EF er det fastsat, at de kompetente myndigheder sikrer, at hver forsendelse af produkter, der er omfattet af beslutningen, kontrolleres ved systematisk prøveudtagning og analyse med henblik på bestemmelse af indholdet af aflatoksin B1 og det samlede aflatoksinindhold, inden forsendelsen overgår til fri omsætning fra indgangsstedet til Fællesskabet. Udtrykket "systematisk prøveudtagning og analyse", der er anført i beslutning 97/830/EF, kan fortolkes på forskellig vis, og det bør gøres klart, hvad det betyder.

(3) Ved Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(4) er der indført et system for hurtig varsling om fødevarer og foder (RASFF).

(4) Af hensyn til folkesundheden bør medlemsstaterne sende Kommissionen periodiske rapporter om alle analyseresultater fra den offentlige kontrol, der er gennemført over for sendinger af pistacienødder og visse produkter heraf med oprindelse i eller afsendt fra Iran. Sådanne rapporter bør være et supplement til indberetningspligten under systemet for hurtig varsling om fødevarer og foder.

(5) Det er vigtigt at sikre, at stikprøveudtagning og analyse af sendinger af pistacienødder og produkter heraf med oprindelse i eller afsendt fra Iran foregår på en ensartet måde i hele Fællesskabet.

(6) Efter anmodning fra visse medlemsstater bør der foretages en ajourføring af listen over indgangssteder, hvorigennem de produkter, beslutning 97/830/EF omhandler, kan importeres. Af klarhedshensyn bør listen erstattes.

(7) Beslutning 97/830/EF bør derfor ændres i overensstemmelse hermed -

VEDTAGET FØLGENDE BESLUTNING:

Artikel 1

I beslutning 97/830/EF foretages følgende ændringer:

1) Artikel 2 ændres således:

a) Stk. 5 affattes således:

"5. De enkelte medlemsstaters kompetente myndigheder udtager prøver af alle sendinger af pistacienødder og produkter heraf med oprindelse i eller afsendt fra Iran, med henblik på undersøgelse for aflatoksin B1 og det samlede aflatoksinindhold, før sendingerne frigives til afsætning fra Fællesskabets indgangssted.

Medlemsstaterne sender hver tredje måned Kommissionen en rapport om alle analyseresultater fra den offentlige kontrol af sendinger af pistacienødder og produkter heraf med oprindelse i eller afsendt fra Iran. Rapporten indsendes i den måned, der følger efter hvert kvartal(5)."

b) Følgende indsættes som stk. 6 og 7:

"6. Sendinger, der underkastes prøveudtagning og analyser, tilbageholdes i højst 15 arbejdsdage, inden de frigives til afsætning fra Fællesskabets indgangssted. Den importerende medlemsstats kompetente myndigheder udsteder et officielt ledsagedokument, hvori det angives, at sendingen har været underkastet officiel prøveudtagning og analyse, og hvilket resultat analysen har givet.

7. Hvis en sending opdeles, ledsages de enkelte dele af den opdelte sending af kopier af det sundhedscertifikat og de ledsagedokumenter, der er omhandlet i stk. 1 og 6. Kopierne skal være attesteret af den kompetente myndighed i den medlemsstat, hvor opdelingen har fundet sted."

2) Artikel 3 affattes således:

"Artikel 3

Denne beslutning følges op på grundlag af oplysninger og garantier fra Irans kompetente myndigheder og på grundlag af resultaterne af de analyser, medlemsstaterne foretager, for at afgøre, om de særlige betingelser, der er fastsat i artikel 2, giver Fællesskabet et tilstrækkeligt folkesundhedsbeskyttelsesniveau. Det vurderes samtidig, om der fortsat er behov for særlige betingelser."

3) Bilag II affattes som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 22. juli 2003.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 1.

(2) EFT L 343 af 13.12.1997, s. 30.

(3) EFT L 75 af 24.3.2000, s. 59.

(4) EFT L 31 af 1.2.2002, s. 1.

(5) April, juli, oktober, januar.

BILAG

"BILAG II

Liste over indgangssteder, hvorigennem pistacienødder eller produkter heraf med oprindelse i eller afsendt fra Iran kan importeres til Det Europæiske Fællesskab

>TABELPOSITION>"